Satan (band)

Satan (også kjent som Blind Fury og Pariah) er et britisk band ledet av sangeren Brian Ross, også vokalist i Blitzkrieg. Satan ble dannet i Newcastle i 1979, og er kjent for en variant av heavy metal som var en forløper til thrash metal og speed metal. De regnes som en del av New Wave of British Heavy Metal. Bandet ga ut et album som Blind Fury og kalte seg gjennom tre utgivelser Pariah. Med Life Sentence (2013) var de tilbake under sitt opprinnelige navn, og inngikk i 2018 kontrakt med Metal Blade Records om flere album som Satan.


== Satan til å begynne med ==
Gitaristene Steve Ramsey og Russ Tippins har vært med i Satan gjennom hele bandets historie. De hadde med seg bassist Graeme English og trommeslager Andy Reed, samt vokalisten Trevor Robinson da de holdt konserter og spilte inn demoer på begynnelsen av 1980-tallet. Satan tilhørte den tyngre delen av NWOBHM-bevegelsen sammen med Angel Witch og Witchfinder General, og hentet inspirasjon fra Judas Priest og Black Sabbath, i tillegg til Iron Maiden som også hører til blant NWOBHM-bandene, men var tidligere ute. De fikk utgitt singelen «Kiss Of Death» / «Heads Will Roll» på plateselskapet Guardian i 1982. Den ble utsolgt på kort tid, og plateselskapet tok to andre spor med på samleplaten Roxcalibur samme år. Brian Ross var blitt med som vokalist i bandet innen albumdebuten Court in the Act i 1983 på Neat Records. Han kom fra bandet Avenger, som samtidig tok over Satans sanger Robinson i en slags byttehandel. Også trommeslageren var erstattet, med Sean Taylor, som skulle forbli i bandet gjennom det meste av den første, aktive perioden, og dessuten vende tilbake ved gjenforeningen i 2011.


== Blind Fury, så Satan igjen ==
Ross forlot Satan like etter debuten for å gjenforene Blitzkrieg, bandet han hadde før Avenger. Lou Taylor erstattet ham. Gruppen oppfattet bandnavnet Satan som belastende, og valgte å endre det til Blind Fury foran oppfølgeren Out of Reach (1985). Denne utgivelsen var tonet ned og mer orientert mot hardrock enn metal. Trommeslageren Taylor var ikke med på denne utgivelsen. Sangeren Taylor var pådriver for stilendringen og navneskiftet. Da platen floppet, ble han kastet ut sammen med bandnavnet foran den tredje utgivelsen Suspended Sentence (1987), hvor Satan hadde med en vokalist som het Michael Jackson. Trommeslageren Taylor var tilbake.


== Pariah, så Satan igjen ==
Jackson var med i bandet da de bestemte seg for nok et navnebytte eller to. The Kindred ble først annonsert som nytt navn på bandet, og en plate ved navn For Justice skulle være på vei. Før utgivelsen fant sted, bestemte de seg for at bandnavnet passet bedre som platetittel. De ga til slutt ut The Kindred som Pariah i 1988 og Blaze of Obscurity i 1989 på Steamhammer Records. Bandet ble oppløst etter dette, men kom tilbake med Unity i 1998, der Alan Hunter sto for vokalen og Ian McCormack var med på trommer.


== Satan til slutt ==
Brian Ross og Sean Taylor var med igjen da et gjenforent Satan ga ut Life Sentence (2013), Atom by Atom (2015) og Cruel Magic (2018).


== Studioalbum ==
Satan: Court in the Act (1983)
Blind Fury: Out of Reach (1985)
Satan: Suspended Sentence (1987)
Pariah: The Kindred (1988)
Pariah: Blaze of Obscurity (1989)
Pariah: Unity (1998)
Satan: Life Sentence (2013)
Satan: Atom by Atom (2015)
Satan: Cruel Magic (2018)
Satan: Earth Infernal (2022)


== Referanser ==